Document ID: 31988L0183

Nõukogu direktiiv,
22. märts 1988,
millega muudetakse direktiivi 76/116/EMÜ vedelväetiste osas
(88/183/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut, [1]
koostöös Euroopa Parlamendiga, [2]
võttes arvesse majandus- ja sotsiaalkomitee arvamust [3]
ning arvestades, et:
nõukogu 18. detsembri 1975. aasta direktiivis 76/116/EMÜ väetisi käsitlevate liikmesriikide õigusaktide ühtlustamise kohta, [4] mida on viimati muudetud Hispaania ja Portugali ühinemisaktiga, on kehtestatud tahkete väetiste turustamist reguleerivad eeskirjad; mainitud direktiivi rakendusala on osutunud vajalikuks laiendada ka vedelväetistele;
on kohane, et direktiiv 76/116/EMÜ oleks kohaldatav nii tahkete kui vedelväetiste suhtes, ning eriti et selles sätestatud määratlusele ning liht- ja kompleksväetiste koostisele vastavate väetiste jaoks mõeldud märge "EMÜ väetis" oleks samuti kohaldatav mõlemate suhtes,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/116/EMÜ muudetakse järgmiselt.
1. Artikkel 2 asendatakse järgmisega:
"Artikkel 2
Liikmesriigid võtavad kõik vajalikud meetmed selle tagamiseks, et märget "EMÜ väetis" võiks kasutada ainult käesoleva direktiivi I lisas loetletud väetiseliikide puhul, mis vastavad käesolevas direktiivis ning selle I-III lisas ettenähtud tingimustele."
2. Artiklile 4 lisatakse järgmine lõige:
"3. Vedelväetisi võib turustada ainult juhul, kui on lisatud vajalikud juhendid. Nendes juhendites märgitakse eeskätt säilitustemperatuur ja abinõud õnnetusjuhtumite vältimiseks säilitamise ajal."
3. I lisasse kantakse käesolevas lisas esitatud osa "C - Vedelväetised".
4. II lisa punkti 1 alapunkti c teise lõigu järele lisatakse järgmine tekst:
"Lisateavet vedelväetiste väetiskomponentide kohta võib väljendada ligikaudu samal viisil massi ja mahu suhtena (kilogrammi hektoliitris või grammi liitris).
Vedelväetiste kogused tuleb väljendada massina. Lisaks võib märkida ka vedelväetise mahu."
5. III lisa jaotisesse A.I kantakse järgmised tooted ja lubatud hälbed:
"Lämmastikväetise lahus | 0,6 % |
Ammooniumnitraat-uurea lahus | 0,6 %". |
Artikkel 2
1. Liikmesriigid võtavad käesoleva direktiivi järgimiseks vajalikud meetmed ühe aasta jooksul alates direktiivi teatavakstegemisest. Nad teavitavad sellest viivitamata komisjoni. [5]
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud siseriiklike õigusnormide teksti.
Artikkel 3
Käesolev direktiiv on adresseeritud liikmesriikidele.
Brüssel, 22. märts 1988

Labels: 2
4